CELEX: 32020D1501
Language: el
Date: 2020-10-14 00:00:00
Title: Εκτελεστική απόφαση (ΕΕ) 2020/1501 της Επιτροπής της 14ης Οκτωβρίου 2020 σχετικά με την αξιολόγηση που πραγματοποιήθηκε σύμφωνα με τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου όσον αφορά προσωρινή εξαίρεση που χορήγησε η Γερμανία από ορισμένες διατάξεις του κανονισμού (ΕΕ) αριθ. 1321/2014 της Επιτροπής [κοινοποιηθείσα υπό τον αριθμό C(2020) 6891] (Το κείμενο στη γερμανική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

16.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 342/23
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1501 ΤΗΣ ΕΠΙΤΡΟΠΗΣ
         της 14ης Οκτωβρίου 2020
         σχετικά με την αξιολόγηση που πραγματοποιήθηκε σύμφωνα με τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου όσον αφορά προσωρινή εξαίρεση που χορήγησε η Γερμανία από ορισμένες διατάξεις του κανονισμού (ΕΕ) αριθ. 1321/2014 της Επιτροπής
         
            
               [κοινοποιηθείσα υπό τον αριθμό C(2020) 6891]
            
         
         (Το κείμενο στη γερμανική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 71 παράγραφος 2,
         Εκτιμώντας τα ακόλουθα:
         
                     (1)
                  
                  
                     Στις 25 Φεβρουαρίου 2020 η αρμόδια αρχή Luftfahrt-Bundesamt (στο εξής: LBA), εξ ονόματος της Γερμανίας, κοινοποίησε στην Επιτροπή, στον Οργανισμό της Ευρωπαϊκής Ένωσης για την Ασφάλεια της Αεροπορίας (στο εξής: Οργανισμός ή EASA) και στα άλλα κράτη μέλη τη χορήγηση εξαίρεσης στη Lufthansa Technik AG από τη συμμόρφωση με την 145.A.42 του παραρτήματος II (Μέρος-145) του κανονισμού (ΕΕ) αριθ. 1321/2014 της Επιτροπής (2). Σύμφωνα με το εν λόγω σημείο, φορέας εγκεκριμένος σύμφωνα με το Μέρος-145 διασφαλίζει ότι μόνο παρελκόμενα τα οποία βρίσκονται σε ικανοποιητική κατάσταση και έχουν διατεθεί σε υπηρεσία βάσει του εντύπου 1 του EASA ή ισοδύναμου εντύπου εγκαθίστανται σε αεροσκάφος ή σε άλλο παρελκόμενο, και το συγκεκριμένο παρελκόμενο, τυποποιημένο ανταλλακτικό ή υλικό καθορίζεται στα ισχύοντα στοιχεία συντήρησης.
                  
               
                     (2)
                  
                  
                     Η εξαίρεση χορηγήθηκε από την LBA στο πλαίσιο μελλοντικών έργων συμπληρωματικών πιστοποιητικών τύπου (STC) και επιτρέπει στη Lufthansa Technik AG τη μη συμμόρφωση, σε ορισμένες περιπτώσεις, με την 145.A.42 του παραρτήματος II (Μέρος-145) του κανονισμού (ΕΕ) αριθ. 1321/2014 της Επιτροπής, όσον αφορά ορισμένα παρελκόμενα που πρόκειται να εγκατασταθούν από τη Lufthansa Technik AG και τα οποία είχαν κατασκευαστεί ως πρωτότυπο παρελκόμενο.
                  
               
                     (3)
                  
                  
                     Η LBA εξηγεί ότι, στο παρελθόν, ορισμένα από τα πρωτότυπα παρελκόμενα τα οποία εγκαταστάθηκαν από τη Lufthansa Technik AG σε αεροσκάφη, δεν θα μπορούσαν στη συνέχεια να πιστοποιηθούν εκ νέου από τον κατασκευαστή τους ως συμμορφούμενα με τα δεδομένα σχεδιασμού της τροποποίησης μετά την έγκριση της τροποποίησης με την έκδοση συμπληρωματικού πιστοποιητικού τύπου. Η LBA αναφέρεται σε περιπτώσεις κατά τις οποίες η έδρα του κατασκευαστή βρισκόταν στις Ηνωμένες Πολιτείες και δεν ήταν δυνατή εκ νέου πιστοποίηση του παρελκομένου αφού είχε εγκαταλείψει τις εγκαταστάσεις του κατασκευαστή, καθώς και σε περιπτώσεις κατά τις οποίες ο κατασκευαστής κατέστη αφερέγγυος πριν από την έγκριση των δεδομένων σχεδιασμού. Η LBA εξηγεί ότι, στις περιπτώσεις αυτές, η εκ νέου πιστοποίηση των εν λόγω παρελκομένων είτε δεν ήταν δυνατή είτε δημιουργούσε διοικητικό φόρτο που καθυστερούσε την αποκατάσταση της λειτουργίας των αεροσκαφών, με αποτέλεσμα η Lufthansa Technik AG να μην είναι σε θέση να εκτελέσει παραγγελίες πελατών και να προκαλείται χρηματοπιστωτικός και οικονομικός κίνδυνος.
                  
               
                     (4)
                  
                  
                     Η εξαίρεση που χορήγησε η LBA δεν προσδιορίζει τα προϊόντα ή τα έργα για τα οποία η Lufthansa Technik AG έχει εξαιρεθεί από τη συμμόρφωση με την 145.A.42 του παραρτήματος II (Μέρος-145) του κανονισμού (ΕΕ) αριθ. 1321/2014 της Επιτροπής και για τα οποία μπορεί να αποδεχθεί την εγκατάσταση μη συμμορφούμενων παρελκομένων. Η LBA εξηγεί ότι είναι περιορισμένος ο αριθμός των επερχόμενων έργων συμπληρωματικού πιστοποιητικού τύπου της Lufthansa Technik AG για τα οποία ενδέχεται να προκύψουν τέτοια προβλήματα και για τα οποία η Lufthansa Technik AG ενδέχεται να μην είναι σε θέση να συμμορφωθεί με την 145.A.42 του παραρτήματος II (Μέρος-145) του κανονισμού (ΕΕ) αριθ. 1321/2014 της Επιτροπής. Η εξαίρεση χορηγήθηκε για να προβλεφθούν τέτοια πιθανά προβλήματα, ώστε να αποφευχθούν καθυστερήσεις στην αποκατάσταση της λειτουργίας των τροποποιημένων αεροσκαφών στο μέλλον. Η εξαίρεση ισχύει από τις 13 Φεβρουαρίου 2020 έως τις 31 Δεκεμβρίου 2021 και, ως εκ τούτου, υπερβαίνει την περίοδο των οκτώ διαδοχικών μηνών.
                  
               
                     (5)
                  
                  
                     Για να περιοριστεί η μη συμμόρφωση με την 145.A.42 του παραρτήματος II (Μέρος-145) του κανονισμού (ΕΕ) αριθ. 1321/2014 της Επιτροπής, η εξαίρεση προβλέπει ότι η Lufthansa Technik AG επιτρέπεται να διαθέσει σε λειτουργία αεροσκάφη με πρωτότυπα παρελκόμενα βάσει εναλλακτικής διαδικασίας, που περιλαμβάνει σύγκριση της κατάστασης πιστοποίησης κάθε παρελκομένου με τα εγκεκριμένα δεδομένα σχεδιασμού που λαμβάνονται αφότου ολοκληρωθεί η αντίστοιχη διαδικασία έγκρισης συμπληρωματικού πιστοποιητικού τύπου.
                  
               
                     (6)
                  
                  
                     Κατόπιν αξιολόγησης, ο Οργανισμός εξέδωσε, στις 16 Ιουλίου 2020, αρνητική σύσταση σχετικά με την εξαίρεση που χορηγήθηκε από την LBA.
                  
               
                     (7)
                  
                  
                     Η Επιτροπή συμφωνεί με τη σύσταση του Οργανισμού.
                  
               
                     (8)
                  
                  
                     Δυνάμει του άρθρου 71 παράγραφος 1 του κανονισμού (ΕΕ) 2018/1139, ένα κράτος μέλος επιτρέπεται να χορηγήσει εξαίρεση μόνον εάν η εξαίρεση χορηγείται σε οποιοδήποτε φυσικό ή νομικό πρόσωπο υποκείμενο στον εν λόγω κανονισμό σε περίπτωση απρόβλεπτων καταστάσεων έκτακτης ανάγκης που επηρεάζουν τα εν λόγω πρόσωπα ή έκτακτων λειτουργικών αναγκών των προσώπων αυτών και με την προϋπόθεση ότι πληρούνται όλοι οι όροι των στοιχείων α) έως δ) του εν λόγω άρθρου.
                  
               
                     (9)
                  
                  
                     Όσον αφορά τις «απρόβλεπτες καταστάσεις έκτακτης ανάγκης» ή τις «έκτακτες λειτουργικές ανάγκες», η Επιτροπή θεωρεί ότι η εξαίρεση δεν δικαιολογείται από απρόβλεπτες καταστάσεις έκτακτης ανάγκης που επηρεάζουν τη Lufthansa Technik AG ούτε από έκτακτες λειτουργικές ανάγκες της Lufthansa Technik AG, όπως απαιτείται από το άρθρο 71 παράγραφος 1 του κανονισμού (ΕΕ) 2018/1139. Η εξαίρεση χορηγείται για να προβλεφθούν πιθανά μελλοντικά προβλήματα όσον αφορά την εκ νέου πιστοποίηση πρωτότυπων παρελκομένων. Μολονότι ορισμένα από τα προβλήματα αυτά μπορεί πράγματι να έχουν απρόβλεπτο χαρακτήρα, όπως η πτώχευση προμηθευτών, ή να έχουν ως αποτέλεσμα λειτουργική ανάγκη να τεθεί ένα αεροσκάφος σε λειτουργία, τα προβλήματα αυτά δεν έχουν προκύψει ούτε επρόκειτο να προκύψουν κατά τη στιγμή της έκδοσης της εξαίρεσης. Ειδικότερα, η Γερμανία δεν προσκόμισε κανένα αποδεικτικό στοιχείο από το οποίο να προκύπτει ότι ορισμένοι κατασκευαστές έχουν αναφέρει στη Lufthansa Technik AG ότι δεν θα είναι σε θέση να παράσχουν τις απαιτούμενες δηλώσεις πιστοποίησης για ορισμένα έργα. Ως εκ τούτου, η Επιτροπή θεωρεί ότι, στην προκειμένη περίπτωση, δεν πληρούται η απαίτηση της έκτακτης ανάγκης.
                  
               
                     (10)
                  
                  
                     Επιπλέον, η Επιτροπή θεωρεί ότι η εξαίρεση δεν πληροί τους περιορισμούς που απαιτούνται ως προς το πεδίο και τη διάρκεια, όπως ορίζεται στο άρθρο 71 παράγραφος 1 στοιχείο δ) του κανονισμού (ΕΕ) 2018/1139. Ενώ η εξαίρεση χορηγείται μόνο για τις περιπτώσεις στις οποίες δεν είναι δυνατή η εκ νέου πιστοποίηση ενός πρωτότυπου παρελκομένου, η εξαίρεση ισχύει ουσιαστικά για κάθε έργο συμπληρωματικού πιστοποιητικού τύπου που υλοποιείται κατά τη διάρκεια της περιόδου εφαρμογής της εξαίρεσης και για απεριόριστο αριθμό πιθανών παρελκομένων που πρόκειται να εγκατασταθούν για την υποστήριξη τέτοιων έργων συμπληρωματικού πιστοποιητικού τύπου. Επιπλέον, η Επιτροπή επισημαίνει ότι η LBA δεν απέδειξε ότι η εξαίρεση περιορίζεται χρονικά στα αυστηρώς αναγκαία. Μολονότι η εξαίρεση πρόκειται να λήξει στις 31 Δεκεμβρίου 2021, η LBA δεν αιτιολόγησε με πειστικό τρόπο πώς συνδέεται η εν λόγω ημερομηνία λήξης με τις περιστάσεις ή τις ανάγκες που καθιστούν αναγκαία την εν λόγω εξαίρεση.
                  
               
                     (11)
                  
                  
                     Κατά συνέπεια, η εξαίρεση που χορηγήθηκε από την LBA δεν πληροί τις προϋποθέσεις που ορίζονται στο άρθρο 71 παράγραφος 1 του κανονισμού (ΕΕ) 2018/1139,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εξαίρεση από τις απαιτήσεις που προβλέπονται στην 145.A.42 του παραρτήματος II (Μέρος-145) του κανονισμού (ΕΕ) αριθ. 1321/2014, η οποία χορηγήθηκε από τη Γερμανία και κοινοποιήθηκε στην Επιτροπή, στον Οργανισμό της Ευρωπαϊκής Ένωσης για την Ασφάλεια της Αεροπορίας και στα άλλα κράτη μέλη στις 25 Φεβρουαρίου 2020, και η οποία επιτρέπει στη Lufthansa Technik AG να μην συμμορφώνεται, σε ορισμένες περιπτώσεις, με την 145.A.42 για ορισμένα παρελκόμενα που πρόκειται να εγκατασταθούν από την Lufthansa Technik AG και τα οποία είχαν κατασκευαστεί ως πρωτότυπα παρελκόμενα, δεν πληροί τους όρους του άρθρου 71 παράγραφος 1 του κανονισμού (ΕΕ) 2018/1139.
         
         
            Άρθρο 2
            Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
         
         
            Βρυξέλλες, 14 Οκτωβρίου 2020.
            
               
                  Για την Επιτροπή
               
               Adina VĂLEAN
               
                  Μέλος της Επιτροπής
               
            
         
         
            (1)  ΕΕ L 212 της 22.8.2018, σ. 1.
         
            (2)  Κανονισμός (ΕΕ) αριθ. 1321/2014 της Επιτροπής, της 26ης Νοεμβρίου 2014, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα (ΕΕ L 362 της 17.12.2014, σ. 1).